李艾 (弘治進士)

李艾（），字子芳，號靈崖，江西廣信上饒縣人，民籍，明朝政治人物。

 生平 
弘治十四年（1501年）辛酉科江西鄉試第四十六名舉人。弘治十八年（1505年）中式乙丑科會試第一百七十六名，三甲第八十一名進士。改庶吉士，正德二年（1507年）十月授浙江道御史。与同列傅元等三十餘人上疏極諫，触怒劉瑾，傳旨罰跪午門。之後奉命按治兩廣，丁内艱歸。服闋，被誣不復起仕。嘉靖元年卒，享年五十八歲。 明監察御史靈崖李君墓誌銘賜進士出身中憲大夫南京太僕寺少卿前奉敕督學山東副使永豐東嵒夏尚朴撰。賜進士出身奉政大夫南京通政司參議前福建提刑按察司僉事同邑四泉楊麒書丹。賜進士出身中順大夫雲南廣南府知府前南京工部都水司郎中同邑南嵒葉鵠篆盖。 吾友李子芳卒之年，厥子瓘方在髫齔。及此，始克卜地，啓殯而襄事焉。先期走予山中，求誌其墓。予不能辭，迺據其事狀爲之誌而銘之。君諱艾，姓李氏，子芳其字也，别號靈崖，世居上饒遼源之篁村。亓先素以財力雄其鄉。元季，能糾集鄉人，據險阨，立營寨，以捍紅巾之難，鄉人皆獲按堵如故，至今父老猶能言其事。曾祖諱存吾，祖諱信春，父諱岳，母吴氏。 君生有異質，早遊邑庠，受業同邑婁冰谿先生。冰谿諱忱，字誠善，先正一亝先生之子。遼源抵郡城，兩躡峻嶺，若登天然，往返皆徒步，雖蠒足，有所不顧。時從冰谿遊者甚衆，僧舍不能容，迺就棟宇高處，因梁架木爲閣，懸寄簷牙，猶鳥巢然，終日閉户讀書其中，至夜分，篝燈假寐几上，少頃即起，誦讀達曙，如是者數年。冰谿憫其勤，作詩贈之，有“讀殘蕭寺三更月，踏破青山萬里雲”之句。爲文屢經竄易，積成卷帙，動盈几篋，士子爭相傳錄。由鄉薦登弘治乙丑進士，簡入翰林，爲庶吉士，詔命太學士東閣張東白先生教之。東白，諱元禎，字廷祥，與一亝先生爲友，邃於理學，爲海内文宗。君受業踰年，所學大進。正德丁卯，擢北道監察御史。時閹宦劉瑾居中用事，賊虐諫輔，中外以言爲諱。君偕同列傅元等三十餘人上疏極諫。瑾怒，傳旨罰跪門弌日。時盛暑，跪久率僵仆，至有死者，君獨挺然不撓。奉命按治兩廣，潛奸宿弊，洗雪殆盡，貪污屏息。未幾，丁内艱歸，哀毁踰禮。服闋，竟被誣不復起，士論惜之。事親以孝聞。兄子璧早卒，字其婦加垕，爲立嗣，充産業贍之。弟英爲姚源群盜所獲，君不避艱險，極力營救，得免於難。賊勢猖獗，兵久無功，率誣良民爲盜。君爲白於總制都憲俞公，得解釋者其衆。鄉人死於寇者，悉收其屍骸瘞之。李氏族大以蕃，故有祠堂甚巨，毁於寇，君合族衆脩葺之，規制弘敞加舊。祀田爲宗人所侵，諭以大義，悉復之。歲時率合族奉祀惟謹。推其餘，增置田百餘畆，併建義學，延師以斆子弟及鄉鄰有志於學者。避寇徙居郡城之西街，得周公墩，構書亝數楹，課僕種藝之餘，不忘誦習，倦即杖屨行唫以自娱。時與冰谿及門人費學士子和輩往復賡酬，每有佳句，爲冰谿歎賞。晚抱羸疾，予往候之，連榻晤語，議論慷慨，早年英氣不少衰。 生于天順乙酉二月初四日，卒于嘉靖壬午三月二十三日，享年五十八歲。娶韓氏，男一，珊，幼亡；繼娶胡氏，子男一，即瓘，娶徐氏，今爲邑庠生；女一，許適德興孫尚書之孫世光。卜以今辛卯年十二月十七日，塟縣西龍潭江家山之原。 銘曰：“太上無言，太上忘情。孰謂靈崖數尺之墓，下有東嵒百世之銘。”

 家族 
曾祖李存吾；祖父李信春；父李岳。前母汪氏；母吳氏。慈侍下。兄李茹。弟李英。娶韓氏，生一子李珊，幼亡；繼娶胡氏，生一子李瓘，娶徐氏，爲邑庠生。

参考文献

Category:李姓
Category:上饒人
Category:明朝庶吉士
Category:明朝浙江道监察御史